A „savanyú káposzta”

Három hete úton voltunk. Franciaországban portyáztunk, és az egyik

ebédet, más meghívottak társaságában, az ottani polgármester adta.

Amikor megérkeztünk a Polgármesteri Hivatalba, egy nagy teremben

igazi trakta, „terülj, terülj asztalkám” fogadott.

Elszaladtam még a mosdóba, szóltam a többieknek, hogy mindjárt

jövök. Eközben ők kitaláltak egy tréfát. Mindenki tudta rólam,

hogy utálom a sajtot. Apukám kiskoromban – pusztán nevelési szándékkal

– megkövetelte, hogy amennyi ételt kiszedünk a tányérunkba,

azt meg is kell ennünk. Egyszer kivettem egy akkora parenyica

sajtot, hogy másnak alig jutott. Nekem persze nem kellett mind, de

apukám azt monda:

– Addig nem állsz fel az asztaltól, míg meg nem eszed!

Próbálkoztam egy darabig, de az lett a vége, hogy viszontláttam

a lenyelt falatokat. Attól fogva velem sajtot nem tudtak megetetni,

mindegyiket utáltam, és nem voltam hajlandó a számba venni, akármilyen

finomnak is mondták. Egy-egy házibulin, amikor elaludtam,

képesek voltak a számba tenni kis sajtdarabokat, és mozgatták az

álkapcsomat, hogy egyem, de nem ment, mindig a padlón kötött ki

a sajt.

Itt aztán Franciaországban, a fogadáson, mikor jöttem visszafelé

a mosdóból a terembe, látom, hogy a tékások savanyú káposztát

találtak, és mint az őrültek, falják. Ki voltunk éhezve a hazai ízekre.

Még a káposztán lévő vizet is szépen lerázták, bedobták a szájukba,

és vidáman majszolták, miközben hangosan kiáltoztak:

– De isteni ez a savanyú káposzta!

Én pedig félve, hogy nekem nem marad, odarohantam, kimarkoltam

a maradékot, és bedobtam a számba. Abban a pillanatban

leesett a tantusz, hogy jól behúztak a csőbe, mert reszelt sajt volt.

Ekkor lépett be a polgármester, és köszöntött minket. Nem volt más

választásom, mint a hosszú terítővel letakart asztal alá hajoltam,

mintha a cipőfűzőmet kötném be, és elrejtettem a mohón behabzsolt

„savanyú káposztát”.